*د غزنی سرې میاشتې ریاست کې د رضاکارانو نړیواله ورځ د یو لړ مراسمو په ترڅ کې ولمانځل شوه!* د روان کال د جمادی الاول میاشتې پر ۲۱ مه نیټه نن د سه شنبې په ورځ دوه بجې شاوخوا د افغانی سرې میاشتې ټولنې مرکزی سوېل لویدیځ زون اړوند غزنی ولایتی څانګې ریاست د رضاکارانو او ځوانانو په ښوونیز کلوپ کې د رضاکارانو نړیواله ورځ د یو لړ مراسمو په ترڅ کې د لسګونه ښځینه او نارینه رضاکارانو، زده کوونکو او له مرکزی دفتر د څارنې (تفتیش) ریاست څخه راغلی هئیت په شتون کې ولمانځل شوه. د یادو مراسمو په پار جوړه شوې غونډه د کلام الله مجید په مبارکو آیاتونو پیل او ورپسې د یادې څانګې د رئیس په استازولۍ د دعوت او ارشاد مدیر مولوی عبدالباری "احمدی" د غونډې ګډونوالو ته ښه راغلاست ووایه او د قرآن عظیم الشان او نبوی احادیثو په رڼا کې د رضاکارانه کړنو پر اهمیت خبرې وکړې. له مرکزی دفتر د څارنې ریاست استازی ښاغلی زبیح الله "مبارز" هم د رضاکارانو ستړې کړنې وستایلې او دوی یې د سرې میاشتې د ملا تیر وبلل. د اړوندې ولایتی څانګې د ښوونیز کلوپ مدیر سید فضل الرحمان آغا "حسینی" هم د رضاکارانو په کړنو رڼا واچوه او مننه یې ترې وکړه چې د افغانی سرې میاشتې ټولنې تر چتر لاندې خپلو هېوادوالو ته رضاکارانه خدمتونه وړاندې کوی. د دغې غونډې په جریان کې د رضاکارانو په استازولۍ ادیب احمد الله "ملکزاده" خبرې وکړې او ژمنه یې وکړه چې تل به د سرې میاشتې تر څنګ ولاړ وی او د افغانی سرې میاشتې بشرپالې او خیریه ټولنې له طریقه به د خپلو ګلونو هېوادوالو رضاکارانه خدمت کړم. د یادو مراسمو د پای پر شیبو کې له لسو ښځینه او نارینه رضاکارانو سره نغدی مرسته هم وشوه او هر یو رضاکار ته ۱۰۰۰ افغانۍ تشویقی او ۴۰۰ افغانۍ هم د موتر کرایې ورکړل شوې.